Văratec în presa vremii... 
Dan 
Toma Dulciu 

Cunoașterea tot mai profundă a trecutului 
Văratecului trebuie negreșit a se complini cu 
parcurgerea presei românești a ultimei sute de 
ani. 

Fără îndoială, inserțţiile jurnalistice, deși 
născute din viziuni personale subiective, uneori 
fragmentare, contribuie în mare parte la 
compunerea unui tablou pluridimensional al 
trecutului acestei cunoscute localități moldave. 

Examinând publicaţiile conservate în 
depozitele bibliotecilor publice, respectiv ale 
Bibliotecii Academiei Române, cercetătorul va fi 
uluit de abundența unor detalii neștiute, pline de 
pitoresc, unele părând la prima vedere 
insignifiante, altele relevante, însă toate având o 
netăgăduită valoare documentară. 

Alăturate cap la cap, ca un autentic puzzle, 
ele primesc în prezent noi tâlcuri, contribuind la 
descurcarea unor controversate sau tenebroase 
ițe ce urzesc canavaua unor episoade de istorie 
literară, descriu figuri de legendă sau întregesc 
imaginea hieratică a Mănăstirii Văratec. 

Evitând a mă conforma unui calapod 
mașinal de expunere a acestei teme, mărturisesc 
cu sinceritate că, iniţial, am fost ispitit să dezvolt 
acest articol, urmând o rânduială cronologică, 
mai degrabă săvârșind o liberă alipire de 
subiecte disparate, dar calibrate conform unei 
taxologii savante. 


În cele din urmă, am ales o cale de mijloc, 
de împăcare a celor două tentaţii evocate mai 
sus, înfățișând cititorului un amestec de decupaje 
de presă, nesupuse vreunui tipic estetic 
preconceput ori eludând disciplina impusă unei 
axe paradigmatice, devoalând, totuși, un substrat 
sentimental irepresibil. 

Acest demers dă glas unei pasiuni ce mă 
mistuie, o chemare mereu reînnoită spre acel 
topos ce definește triada sfântă: Mihai Eminescu- 
Văratec-Veronica Micle. 

Prin urmare, voi începe cu reverberaţiile 
peisajului nemţean, cu scăpărări de miraj, 
armonios integrat mesajului poetic eminescian, 
creionat de talentul de unicitate desăvârșită a 
unui mare savant român: I. Simionescu. 

Având titlul „Spre Varatec”, această 
bijuterie revărsată pe filele unui ziar al vremii 
(Viitorul) ne oferă surpriza și bucuria de a 
redescoperi o splendidă operă literară, izvorâtă 
din pana unui îndrăgostit de gura de rai luminind 
această așezare mănăstirească. 

Fatalmente, spaţiul nu ne permite să 
reproducem în extenso acest articol, deși ar 
merita, astfel încât vom prezenta cititorului doar 
câteva pasaje semnificative. 

„Nu ti s'a întâmplat niciodată iubite cetitor, 
ca să pleci la drum atât de posomorât de pe urma 
cine ştie căror necazuri, încât nici nu mai bagi în 
seamă pe unde mergi ? Și deodată, fără vrere, 
perdeaua de pe ochi se dă la o parte, ca suflată 


de vânt. Te trezeşti, ca din senin, surâzând în faţa 
unei privelişti ce-ţi răsare la o cotitură”. 

Transfigurat, deodată privitorul devine 
atras de ceea ce i se întâmplă: 

„E linişte peste tot şi totuşi un val de sunet 
plăcute se râ'dică din jur. Eşti altul. Te-ai închina, 
ai cânta, ai vrea să sbori. O tainică putere te 
învăluie fără ştiinţă, te pătrunde pe nesimţite, te 
purifică, te înviorează. Izvorul ei e în natura mută 
şi totuşi plină de glasuri, impasibilă şi totuşi atât 
de seducătoare........... Ś 

Aproape fascinat de peisajul ce-i apare în 
fața ochilor, autorul continuă: 

„E într'ânsa atâta exuberanță de viață, încât 
topeşte carapacea cea mai groasă de ghiaţă din 
jurul sufletelor. Rămâi locului şi admiri. Uiţi de 
toate şi o priveşti numai pe ea. No înţelegi, dar îi 
surăâzi ca unui prieten ce te întâmpină primitor şi 
voios.” 

Drumul spre Văratec este un drum al 
inițierii, care se descoperă pe măsură ce pașii se 
apropie de ţinta spre care te îndrepțţi, dar atunci 
când o descoperi, totul se transformă: 

„Un asemenea colţ de tainică influenţă a 
naturii iţi apare unde se desparte drumul spre 
Mânăstirea Văratec, din şoseaua ce duce la 
Piatra, venind din Tg.-Neamţț. Pe mulţi care n'au 
altcum nici un sentiment pentru frumusețile 
naturii, pentru care cicoarea clipind din ochii ei 
albaştri e tot una cu piatra ce arată numărul 
chilometrilor, i-am auzit dintr'o dată exclamând 


aice: „Ce minunată privelişte ! Câtă frumuseţă, 
Doamne 1!“ 

Pe bună dreptate, autorul contemplă 
entuziasmat măreţia dar și duioșia catifelată a 
peisajului: 

„Să umbli Carpaţii în lungul lor, de la 
Ceremuş până'n Gura Văii, nicăeri nu vei întâlni 
atâta lumină blândă ce scaldă o lume de valuri 
largj şi joase, oprite “n loc de pieptul munţilor, 
fără trufia piscurilor semeţe, dar cu seriozitatea 
îmbrăcămintei pădurilor.  Intraceasta stă 
farmecul. O lume de dâmburi netezite, fără un 
pripor, fără o coastă mai repezită, acoperite de 
aurul grâului  necosit sau de verdele şters al 
păşunei în plină putere, împestrițate cu coroana 
plină a câtor-va copaci resleți, crescuţi în voie şi 
învăluite toate în răsuflarea pământului, 
translucida abureală din lunile călduroase, ce 
estompează forme şi culori, îndulcind orbitoarea 
lumină a verii. Şi dacă te nimereşti în vremea 
cositului, când atmosfera este plină de aroma 
ierburilor tăiate, sufletul florilor împlineşte 
farmecul văzului. Nu e măreţia ce te amețeşte, 
subjugându-te în totul. E orizontul larg îmbinat 
cu straja munţilor; e un tablou ce nu te lasă, nu 
te poate lăsa, indiferent”. 

În acest decor idilic, autorul descoperă uimit 
o stupină de albine hieratice, raliate sub forma 
unei așezări monahale de tihnă, reculegere și 
sfinţenie, înfrăţite cu darul lui Dumnezeu, natura 
însăși: 


„Bisericele şi chiliile din Mânăstirea 
Văratecului sclipesc din înecul pomilor, ce se 
înfrăţesc cu ultimii copaci din poala pădurii dese. 
Apar ca nişte fluturaşi strălucitori în haina lor 
albă, lăsaţi grămadă pe covorul unei pajişte. 
Satul e ascuns într'o îndoitură de teren, acoperit 
de crengile pomilor încărcaţi de rod. E linişte şi 
soare. Aerul de munte mai aspru, cu miros de 
brad se domoleşte prin răsuflarea aromitoare a 
pajiştilor înflorite”. 

Bun cunoscător al acestor meleaguri, I. 
Simionescu descrie cititorului cele două locuri 
sfinte aflate în frățească vecinătate: 

“Agapia e ascunsă în fund de vale. Din 
ceardacul arhondaricului nu zăreşti decât silueta 
dealului de la Groşi, prin partea ce o lasă tăetura 
în munţi a pârâului. Bradul e până jos în albia 
râului; glasul cetinelor se amestecă cu al 
valurilor, când vin năvalnic. E asprimea muntelui. 
Cauti soarele. Ca să te bucuri de tabloul florilor, 
scobori în poiana dinspre sat”. 

În schimb, Văratec are o aureolă solară: 
„Dincolo, la Văratec, soarele bate din plin: fugi la 
umbră de arşița lui. Orizontul e întins, jocul 
luminilor variate.” 

Însă ceea ce le definește, și prin aceasta le 
face unice, este pragmatismul dar și gustul 
desăvârșit al perfecțiunii: 

” Şi aice ca şi la celelalte mănăstiri, te 
minunezi de simţul practic dar şi estetic, al celor 
dintâi sihastri ori întemeietori, alegând pentru 


lăcaşul de rugă colţuri adăpostite, dar şi pline de 
farmec totodată”. 

Aflate sub ocrotirea sfântă a lui Dumnezeu, 
aceste lăcașe de cult stau însă și sub pavăza 
nebiruitei Cetăți a Neamţului, simbol de dăinuire 
și de demnitate: 

„ Toate mănăstirile, sihăstriile şi schiturile 
îngrămădite în această parte a judeţului Neamţ, 
plin de peisagii neîntrecute mai mult decât 
oricare altul, nu sunt întâmplător aşezate. Ele 
stau la marginea unei largi depresiuni în munți. 
Pe toate le străjuia Cetatea Neamţului, aninată 
pe colț de muche riporoasă de pe culmea 
Pleşului. Ruina ei şi azi impunătoare, în cadrul 
pădurilor dese, înroşită de bătaia soarelui” este 
descrisă magistral de marele povestitor 
humuleștean, Ion Creangă: „îngrădită cu pustiu, 
acoperită cu fulger, locuită vara de vitele fugărite 
de strechie şi străjuită de ceucele şi vindereii, 
cari au găsit'o bună de făcut cuiburi într'însa". (1. 
Simionescu, Spre Văratec, Viitorul, 5 sept. 1927, 
p. 1). 

Același limbaj gazetăresc, cu certe valenţe 
poetice, înbogăţind moștenirea unei părți a 
presei româneşti interbelice, îl regăsim în 
articolele dedicate unor nume de monahii, 
nevoite la Mânăstirea Văratec. 

lată portretul stareţei Cleopatra Lazu: 
p....NU mai puțin de 400 de suflete de femei 
consacrate Domnului populează domeniul 
mănăstirei Varatec, a cărei stareță, venerabial 


maică Cleopatra Lazu, cu toată vârsta înaintată 
are darul ubicuității”. 

Aceste este „subțirică precum un fir de-al 
pânzei Maicii Domnului, care leagă diminețile 
crengile de trandafiri, cu fața ca o petală de crin, 
uitată în file de Biblie, maica stareță e când la 
biroul său din stăreție, când la atelierele de țesut, 
când la „restaurantul“  măicuțelor, condus de 
maica Statchiu, mereu în inspecție, ca totul să fie 
curat, bine și în ordine”. (text semnat de Fulmen, 
Clipe de reculegere, Scrisori din Văratec, Viaţa la 
Mănăstire, Dimineaţa, 15.07. 1929, p. 10). 


Dar cine se ascunde în spatele pseudonimului 
Fulmen ? Nimeni alta decât Ecaterina I. 
Raicoviceanu (n. 1873) prima femeie 
ziarist profesionist din România, o cunoscută 
militantă pentru drepturile femeilor (a scris ani la 
rând la rubrica „Cronica Femeii” de la ziarul 
„Adevărul”). 

Sub acest pseudonim a colaborat la marile 
ziare ale timpului, precum Adevărul, Dimineaţa, 
Facla, Rampa ş.a. Doresc să precizez faptul că 
Maria Flechtenmacher (1838-1888), scriitoare, 
publicistă, actriţă, militantă feministă, 
traducătoare, este considerată prima femeie 
ziaristă din România, fondatoare și redactor șef 
al periodicului literar şi politic „Femeia Română" 
(1878 - 1881). Totuși, aceasta n-a fost ziaristă 
profesionistă, adică angajată, salariată, conform 
legislaţiei în vigoare atunci. 


În timpul Primului Război Mondial (1916- 
1918), Ecaterina I. Raicoviceanu a scris 
„Jurnalul unei surori de caritate” în care descrie, 
din ipostaza de infirmieră, diferite întâmplări de 
război. 


Ziariștii sunt memoria 
efemerului 


Mărturii timpurii privitoare la prezenţa lui 
Eminescu sau Veronica Micle la Văratec ne-au 
parvenit doar din surse orale, care probabil s-ar 
fi pierdut dacă nu ar fi fost consemnate mai ales 
de jurnaliștii care au vizitat în decursul vremii 
Văratecul. 

lată un asemenea text jurnalistic, de la 
mijlocul secolului XX: 

"Când venea la Văratec, domnul Eminescu 
locuia cam două-trei zile la o maică sub pădure, 
mai Sus de ţintirim, cea mai retrasă chilie din 
mănăstire. Acu — nu mai este, cum nu mai este 
nici casa duduiei Veronica. Casa ei era pe stânga, 
cum intri în mănăstire, avea cerdac larg sus. A 
ars înainte de războiul celălalt”. (Al. Arbore, Iasul 
Literar 1964). 

Cum arăta, oare, această casă ce a 
adăpostit-o pe Veronica Micle, și în care aceasta 
și-a trăit ultimele zile, la Maica Fevronia Sârbu? 
Tot presa vremii ne oferă răspunsul: 


Fotografia Casei Maicii Fevronia, care a ars înainte de 

Primul Război Mondial, a fost pusă la dispoziţia presei 

de către institutorul V. G. Ionescu (cf. „Dimineaţa”, 10 
ianuarie 1929, pagina 2) 


„Toată lumea de aci ştie că, în drumurile 
sale la Văratec, unde vara locuia Veronica, poetul 
venind şi plecînd pe jos, scurta calea spre Tg. 
Neamţ, trecând direct prin păduricea de 
mesteceni pe care o vedeţi. La aceste locuri atât 
de frumoase se referă el atunci când scrie în 
„Călin“, „de treci codri de aramă" — adică 
pădurea de stejar de pe dealul Filiorului —- „de 
departe vezi albind şi-auzi miîndra glăsuire a 
pădurii de argint" — adică pădurea de mesteceni 
de la intrarea în Văratec. De altfel, bătrinii 
satului Filioara şi azi îi zic acestei cărări, 

desființată de noi spre a cruța pădurea, „potecuţa 
poetului". 

Tot presa ne oferă amănunte privind o 
ipotetică locuinţă a Poetului, diferită decât aceea 
de care toată lumea vorbește. 

Iată ce spunea un interlocutor, în urmă cu 
aproximativ o jumătate de secol, pasionat de 
trecutul acestor locuri, privind o legendă 
amintind de o necunoscută locuinţă a Poetului: 

"Interesant că, trecând pe poteca de sub 
cetini de la Văratec la Agapia, am găsit şi aci 
pomenindu-se de o locuință a lui Eminescu, 
anume în partea de sus, lângă fosta casă a lui N. 
Grigorescu şi locuinţa familiei Vlahuţă” (Iaşul 
Literar, 1964). 

Deși episodul următor este des citat, îl vom 
reaminti și aici, fiind înregistrat de condeiul unui 
jurnalist atent la astfel de detalii, altminteri s-ar 
fi pierdut iremediabil: 

„ La infirmeria mănăstirei am avut prilejul 
să stau de vorbă pe îndelete, la începutul lui 
aprilie 1964, cu Epraxia Diaconu, în etate de 106 
ani, o bătrână nu prea topită de povara anilor, 
destul de lucidă încă şi cu aducere de minte. 

— Mi s-a spus că aţi împlinit 104 ani. Mulţi 
înainte ! 

— Greşit, drăguță, ai greşit. Am numărat taman 
106 în toamna ce-a trecut. (Se vede că după 
centenar, femeile au o altfel de cochetărie !) 

Când aducem vorba despre Veronica şi 
Eminescu, bătrâna se îmbujorează la obraz, 
devine chiar vioaie şi îmi povesteşte cu multe 

amănunte ce frumoasă era „duduia noastră" încât 
stârnea invidia surorilor tinere aflate la ascultare 
pe la maici, printre care şi povestitoarei de faţă, 
care pe atunci să tot fi avut 15—16 ani” (Iaşul 
Literar, 1964). 


Același jurnalist atent consemna: 

„EI o aştepta de obicei în Poiana Țigăncii, 
ea urca pe cărăruia care duce la punte şi se 
plimbau amândoi prin pădure. Cînd l-am văzut 
prima dată pe domnul Eminescu era într-o 
dimineaţă. El cobora spre sat şi în curte la maica 
Străinescu câţiva studenţi aflaţi în gazdă se 
întreceau la ridicat nişte greutăţi de fier bombate 
la capete. Cind l-au zărit, au alergat la portiță 
strigând : „Bună dimineaţa, domnule Eminescu, 
poftiţi la noi". L-au înconjurat cu multă dragoste 
şi l-au tras în ogradă. Atunci am aflat cum îl 
cheamă. Cind m-am înapoiat de unde mă 
trimisese maica mea cu treburi, că eram în 
ascultare la maica Dragnea, l-am văzut cum 
ridica greutăţi, îşi scosese surtucul. Studenţii 
băteau din palme şi el râdea cu diînşii. În altă 
dimineaţă l-am văzut stând cu duduia Veronica 
sub un nuc, la maica Macri. El stătea rezemat de 
gard şi citea dintr-o hârtie, ea îl asculta jucându- 
se cu părul, că avea un păr nespus de frumos 
duduia noastră. Eu numai îi furam cu privirea, că 
nu-i îngăduit în canoane să se uite maicile la 
mireni...” 

Cu intenţie sau fără, presa vremii a 
înregistrat, în urmă cu o jumătate de secol, o 
parte necunoscută a istoriei Casei memoriale 
Veronica Micle de la Neamţ. 

Iată un elocvent exemplu. Răsfoind revistele 
anilor 60, mai precis România Literară (ediţia din 
13.03.1969), găsim la rubrica Voci din public 
scrisoarea numitei Doina Munteanu, 
corespondentă din Timişoara, inserată sub titlul 
„Amintirea Veronicăi Micle”. 

Fără să știe, această corespondentă a 
revistei a contribuit la salvarea acestei locuinţe, 
am putea spune, fiindcă apelul ei îngrijorat, 
înfățișând situaţia deplorabilă a locuinţei poetei, 
aflate în pericol de a fi demolată, a găsit ecou: 


„La Tirgu-Neamţ, pe strada V. I. Lenin nr. 
16, în vecinătatea casei memoriale „Ion 
Creangă“, despărțită de aceasta doar de către 
„Ozana cea frumos curgătoare şi limpede ca 
cristalul“, se găseşte casa celei ce-a fost „o dulce 
umbră trecătoare prin viața unui mare poet“, 
Veronica Micle. Placa de marmură, aşezată în 
anul 1918 de către Nicolae lorga, atestă acest 
lucru : „În această casă a locuit vremelnic 
VERONICA MICLE, 1850-1889“. Casa este acum 
proprietatea tov. Grădinariu Ioan. Vizitator de 
eşti, acest bătrin modest, cu tâmplele albite, te 
va întâmpina în pragul casei, cu acea renumită 
ospitalitate moldovenească, te va pofti binevoitor 
să intri în camera-muzeu (din nefericire, una 
singură), unde se păstrează: un pat de fier, o 

oglindă mare, un birou de fag, un ceas 
deşteptător, un binoclu etc. Găsite la mănăstirea 
Văratec, aceste obiecte şi încă multe altele, au 
fost lăsate, prin hotărîrea lui N. Iorga, în custodia 
tov. Grădinariu loan, în anul 1919, de către arh. 
Evghenie Ungureanu de la Mânăstirea Văratec, 
cu specificarea că au fost luate de la maica 
Frevonia Sârbu (Sârboaica) la care a locuit poeta 
Veronica Micle în anul 1889. Mulțimea obiectelor 
care au aparținut poetei, materialul iconografic, 
cât şi manuscrisele, ar putea transforma fosta 
casă a părinţilor poetei în casă memorială, spre a 
păstra şi cinsti amintirea aceleia care a fost 
Veronica Micle,  inspiratoarea Luceafărului 
poeziei româneşti, Mihai Eminescu. Casa este 
acoperită cu draniţă, ruinîndu-se pe zi ce trece. 
Pe lângă faptul că plouă în mai multe locuri, 
ameninţă să cadă şi un perete, deoarece e din 
lemn şi a putrezit. Mai mult, potrivit unor 
informaţii, casa, intrând în planul de 
sistematizare a oraşului  Târgu-Neamţ, este 
propusă pentru demolare, în scopul lărgirii 
străzii. În acest caz, Comitetul de Stat pentru 
Cultură şi Artă al Judeţului Neamţ n-ar avea 
nimic de obiectat? In 1924, a existat un dr. C. 
Papadopol, proprietar al petecului de pământ pe 
care se afla „bătrâneasca clădire cu cerdac 
moldovenesc“, „căsuţa tăcută mitutică“ a lui 
Eminescu. Pentru a scăpa de vizitele atâtor 
pelerini ce veneau să vadă acest lăcaş venerat (şi 
pe care îi întâmpina cu câinii), ori de insistenţele 
intelectualilor botoşăneni care, în schimbul unei 


13 


sume, cereau să li se cedeze această proprietate 
pentru înființarea unui Muzeu Eminescu, 
Papadopol a săvârşit cel mai odios act, demolând 
într-o noapte, în anul 1924, casa marelui poet. 
(Vezi Augustin Z.N. Pop — „Contribuţii 
documentare la biografia lui Eminescu“). 
Locuitorii oraşului Tirgu-Neamţț (şi nu numai ei) 
n-ar dori să se reediteze sinistra noapte de la 
Ipoteşti şi în cazul fostei case a poetei-muze 
Veronica Micle. Cei în drept sunt datori să dea un 
răspuns şi o asigurare. Poate că şi numele străzii 
ar fi mai potrivit să fie cel al Veronicăi, dându-se 
numele lui Lenin altei străzi”. 

Tot aceeași presă românească, de data 
aceasta de la Budapesta, ne dezvăluie un detaliu 
interesant, referitor la monumentul poetei, de 
lângă Biserica Sf. Ioan. 

Se știe că mulţi vizitatori au fost frapaţi de 
faptul că, iniţial, crucea de lemn, marcând locul 
de veci al Veronicăi Micle, era de o simplitate 
neobișnuită. 

Care să fi fost explicaţia ? Tot presa ne 
dezleagă misterul. În Foaia Noastră, anul V, nr. 
2, din 15 ianuarie 1961, publicaţie a românilor 
din Ungaria, tipărită la Budapesta, într-un articol 
dedicat Veronicăi Micle, se spune că aceasta și-a 
exprimat ultima dorință ca pe crucea 
mormântului ei să nu se scrie nimic. 

Neștiindu-se acest ultim cuvânt al Poetei, 
sau din exces de zel, probabil a unuia care a 
trecut cu de la sine putere peste ultima dorinţă a 
Veronicăi, s-a decis să se scrie textul ce este 

neconform cu credinţa și dorința poetei: „Și 
pulbere, țărână din tine s-a alege,/Căci asta e a 
lumii nestrămutată lege ;/Nimicul te aduce, 
nimicul te reia,/Nimic din tine-n urmă nu va mai 
rămânea”. Un text menit probabil să justifice așa 
zisul suicid. Însă, tot presa ne informează că, la 
data de 17 august 1927, la mormântul Veronicăi 
Micle s-a ţinut un serviciu religios. Dacă 
persoana comemorată ar fi fost o sinucigașă, 
preoţii s-ar fi abținut să participe la o asemenea 
ceremonie plină de fast, fiindcă ar fi potrivnică 
unor anumite canoane religioase. 


Sticluțe cu arsenic sau cu bromură de potasiu 
| 


Funestul sfârșit al Veronicăi Micle, după 
aproape 20 de ore de suferință, agonie (comă), a 
stârnit, la o oarecare distanță de tragicul 
eveniment, interpretări ce au deformat adevărul. 
Da, este neîndoielnic, nu a fost vorba de o moarte 
naturală, dar în nici un caz un suicid. 

Sunt multe argumente care vin în sprijinul 
acestei afirmaţii, dar vom apela doar la câteva: 
martorii oculari, medicii chemaţi în ajutor, 
Cantemir și Ursulescu, maicuţele care au 
vegheat-o în ultimele ore de viață, Fevronia 
Sârbu și Evghenia Negri, fiica sa, Virginia, care 
o însoțea la Văratec, martorii care au semnat 
Certificatul de Deces, și anume învățătorul 
Gheorghe Alecsandru Popovici, Alexandru 
Bârsanu, funcţionar la Primăria din Filioara, 

presa, revistele care au publicat ferparul 
anunțând decesul, nu pomenesc în nici un fel că 
ar fi vorba de sinucidere. 

Mai ales presa, însetată de a publica fapte 
senzaţionale, nu ar fi ocolit acest eveniment. În 
fond, sinucideri au fost multe, iar presa vremii 
este plină de asemenea știri tragice. Cum 
Veronica Micle era deja un nume cunoscut, de ce 
ar fi ocultat mass media o asemenea știre, dacă 
ar fi fost reală ? 

Am căutat cu migală în presa anului 1889 
măcar o informaţie, una singură, care să evoce 
sinuciderea acestei nefericite iubite a lui 
Eminescu. 

Cum se explică atunci această modificare de 
interpretare  intervenită ulterior. Legenda 
apocrifă a sinuciderii, lansată post factum, vindea 
bine operele Luceafărului sau cărţile despre 
Eminescu, culegerile de poezie ale Veronicăi, 
biografiile romanţate ale unui Baboianu sau 
Octav Minar, destinate  „mademoazelelor” 
visătoare, gospodinelor plângăcioase și sensibile. 

Răspândită cu repeziciune, naraţiunea despre 
așa zisa sinucidere a devenit un fapt de 
necontestat, menit a spăla imaginea oarecum 
întunecată a celei ce a fost muza Poetului. 

Oare așa a fost ? Certificatul constatator de 
deces, întocmit de medicul Taussig, venit de la 
lași, este proba de necontestat: cauza morţii a 
fost o congestie cerebrală, posibil un accident 
vascular cerebral. Legea l-ar fi obligat să 
consemneze cauza decesului, în situaţia în care 

ar fi constatat o suspiciune de suicid sau otrăvire, 
intoxicație medicamentoasă, fie și neintenţionată, 
ca să nu mai spun de suspiciunea unei crime. 

Unica publicaţie care amintește acest 
aspect, aducând unele precizări inedite, pe care 
trebuie să le luăm de asemenea în atenţie, este 
„Curierul Român”, de la Botoșani, care, în nr. 28, 
din 10 august 1889, scrie negru pe alb, evocând 
o posibilă intoxicație medicamentoasă (adică o 
doctorie ingerată cu nerespectarea prescripțţiilor 
medicale): „anunțăm vestea tristă a încetării din 
viață a Doamnei Veronica Micle, în ziua de 3 
august 1889, din cauza unei intoxicațiuni cu 
bromură de potasiu, pe care și-o administra 
pentru calmarea nervilor”. 

Așadar, aici avem două amănunte capitale. 
Este amintit numele medicamentului incriminat 
și, foarte important: nici vorbă de sinucidere ! 

Să vedem însă ce este cu această bromură 
de potasiu, care este  osarea acidului 
bromhidric cu potasiul, cu formula chimică KBr. 

Folosită sub formă de medicament, această 
combinaţie a fost larg administrată 
ca sedativ și anticonvulsiv la sârșitul secolului al 
XIX-lea și la începutul secolului al XX-lea. 

Acţiunea sa chimică se 
datorează ionului de bromură din compoziţia sa. 
Bromura de potasiu afectează însă serios 
mucoasa gastrică, cauzând greață și stări de 
vomă. 

Descoperit în jurul anului 1857, de către 
medicul Sir Charles Locock, membru al Royal 

Medical and Chirurgical Society of London, acest 
preparat a fost folosit mai întâi pentru 
tratamentul convulsiilor epileptice la femei, apoi 
ca sedativ puternic. Din păcate (pentru 
eficacitate sporită) se recomanda administrarea 
de doze masive, capabile să producă somnolenţă, 
dar care devin foarte toxice în unele cazuri. 

În prezent, utilizarea acestei sări ca 
sedativ este riscantă și se folosește pentru uz 
uman doar în cazuri extreme, deoarece în doze 
mari are o toxicitate ridicată, capabilă să producă 
chiar consecinţe letale. (Cine nu își aduce aminte 
de ceaiul suspectat că are bromură, de la 
cantinele studențești din tinereţe, evitat cu 
obstinaţie de către băieţi și fete ?) 

Comparând patologia înregistrată de 
medici sosiți la capătâiul muribundei, în ultimele 
ore de viaţă ale Veronicăi Micle, cu efectele 
acestei substanțe amintite în articolul din 
„Curierul Român” din Botoșani (al cărui redactor- 
șef era Scipione Bădescu, amicul lui Eminescu), 
se observă că, pe lângă greaţa și vărsăturile 
inerente, această bromură de potasiu produce 
pierderea concentrării și a memoriei, confuzie, 
cefalee și „bromism” (reacţii cerebrale, variind 
de la somnolenţă la comă, pierderea reflexelor 
sau a reflexelor patologice, tremor, pierderea 
sensibilităţii neuronale, edem, vorbire anormală, 
edem cerebral, delir, agresivitate, psihoză). 

Din păcate, neluând în calcul acest 
medicament pe bază de bromură de potasiu, 
biografii consideră cauza morţii Veronicăi Micle 

ca fiind o congestie cerebrală în urma otrăvirii 
Cu arsenic. 

Desigur, pe policioara cu medicamente din 
camera poetei s-au găsit câteva sticluțe de 
doctorii, dar nu cu arsenic pur, instrumentul 
preferat al ucigașilor sau sinucigașilor, fiindcă 
acesta este o otravă puternică, interzisă de legea 
de atunci a se lăsa la îndemâna oricui, mai ales 
știindu-se că se poate folosi ca substanţă letală. 

Totuși, este adevărat că, în compoziţia 
anumitor leacuri, se foloseau cantităţi bine 
dozate de bromură de potasiu sau de arsenic, 
inclusiv fiica  Veronicăi primind asemenea 
medicamente de la medicul din Băltățeşti, ca 
remediu pentru anemie. 

Pe atunci, doctorii erau și spițeri, adică 
farmaciști, având drept să prepare medicamente, 
pomezi sau siropuri, după reţete proprii. 

Medicul personal al Veronicăi (fratele 
Maicăi Smara) fiind plecat din  Bălţătești, 
altcineva a pregătit aceste medicamente. 
Considerăm că medicul ce a trimis aceste leacuri, 
ori a greșit formula, ori a încurcat sau amestecat 
substanţele din care erau făcute acele 
medicamente. 

Dar, lăsând la o parte posibile speculaţii, să 
remarcăm faptul că ziarul din Botoșani ne-a 
arătat o informaţie prețioasă, care schimbă 
radical narațiunea privitoare la așa zisa 
sinucidere a Poetei. 

Așadar, lăsăm la latitudinea specialiștilor 
să stabilească dacă moartea Poetei ce își află 

somnul de veci la Văratec este urmare a unei 
sinucideri sau a unui accident nefericit, constând 
în administrarea fără nici o precauţie a unor 
medicamente, noi doar punând în evidenţă aceste 
amănunte care sunt extrase din relatările de 
presă ! 


Inaugurarea Monumentului Domniței Bălașa 


Aflăm din nou din presă detalii privind 
ceremonia de inaugurare a monumentului 
Domniței Safta Brâncoveanu, din incinta 
mănăstirii Văratec, din data de 5 septembrie 
1937, la care au luat parte sobor de preoti, în 
frunte cu Patriarhul Miron Cristea, însoțit de 


mitropolitul Nicodem, numeroase alte 
personalități culturale, oameni politici, 
reprezentanți ai Eforiei Așezămintelor 
Brâncovenești. 


Dimineaţă, s-a oficiat slujba religioasă, după 
care a urmat un parastas pentru pomenirea 
domniţei Safta Brâncoveanu şi a familiei acesteia, 
chiar de înşişi P. F. Patriarh şi de Î.P.S. 
Mitropolit Nicodem, asistați de un sobor de 15 
preoţi. Răspunsurile au fost date de corul 
maicilor, condus de maica Antonia Borş. 

De față, pe lângă arhierei, credincioși și 
numeroși invitaţi, era prezent și autorul 
sculpturii, maestrul I. Jalea. 

Patriarhul Miron Cristea a desvelit 
monumentul, care a fost apoi sfinţit, ocazie cu 
care înaltul ierarh a ţinut o cuvântare, subliniind 

printre altele următoarele: „Chipul turnat în 
bronz al Saftei Brâncoveanu ne evocă în memorie 
faptele atâtor aleşi voevozi şi boeri, figuri 
vrednice ale neamului şi ale Bisericii- noastre 
Ortodoxe Române, care au destinat o însemnată 
parte din avutul lor, sau tot ce au posedat, 
pentru Sfânta lor biserică şi credinţă, pentru 
cultura naţională şi pentru atâtea aşezăminte de 
folos obştesc umanitare, mai ales spitaliceşti. 
Sufletul lor adânc creștin, din care a ţâşnit ca din 
un izvor curat, cristalin, iubirea către aproapele, 
şi nobilul lor sentiment de a-şi ajuta neamul, i-a 
îndemnat şi  hotărit la asemenea  măreţe 
înfăptuiri. Safta Brâncoveanu şi soţul ei, banul 
Grigore Brâncoveanu, aparţineau acelei familii 
româneşti, din care au ieşit cei mai mari 
mucenici ai credinţei moştenite -de la strămoşii 
noștri.” 

In testamentul ei, Safta a unificat, sub 
cârmuirea unei singure epitropii, atât Spitalul cât 
şi Biserica Balaşa, care a fost restaurată şi 
înfrumusețată de banul Grigore, cât şi azilul de 
bătrâne sărace, pe care l-a clădit numitul Ban, 
toate sub numirea unitară de „Aşezămintele 
Brâncoveneşti“. Acestora le-a dat un caracter 
nu numai creştinesc, ci şiOrtodox, prin dispoziția 
ei testamentară”. 

În încheiere, Patriarhul a rostite aceste 
cuvinte: „In fața mormântului Tău şi a 
osemintelor Tale „Maică Safto“, tăgăduim că ne 
vom osteni, — şi în cele mai grele împrejurări şi 
mai simţite lipsuri — a salva moştenirea ce ne-ai 

încredinţat şi a o susţine şi pe viitor, spre binele 
celor bolnavi şi nevoiaşi. lar sufletul Tău, care 
pluteşte azi aici— deasupra noastră—il implorăm, 
ca împreună cu noi să se roage milostivului şi a- 
toate-iertătorului Părinte din Ceruri.” ( Cf. 
Universul, 8 Sept. 1937, p. 11) 


Despre atelierele universității populare și 
atelierul de industrie casnică de la Văratec 


Se știe că Atelierul de industrie casnică de la 
Mănăstirea Varatec, purtând numele ilustrei 
regine, a fost inaugurat de însăși suverana 
României, la data de 1 iunie 1934. Acesta s-a 
clădit la iniţiativa Mitropolitului Pimen, având 18 
camere. 

Începuturile acestei minunate îndeletniciri 
ne sunt dezvăluite de presa vremii, cu peste două 
decenii mai devreme.. lată ce scria ziarul Opinia 
(nr. 1169, din 25. 11.1910) 

„Se știe că la mănăstirile Agapia și Văratec 
s-au înființat câte un atelier de țesături, 
subvenţionate de Ministerul Cultelor. Până acum, 
la Mănăstirea Varatec, 18 călugărițe s-au deprins 
la meseria țesăturilor de mătase și de pânză, pe 
care le execută sub direcțiunea unei maice 
trimise de minister. Ele urmează și broderii. 
Pentru încurajare, s-a acordat un ajutor de 50 de 
lei pe lună, la trei călugărițe din Văratec și au 
fost aduși acolo 500 de puieti de duzi, în vederea 
dezvoltării culturii viermilor de mătase.” 

În anul 1911, la Văratec este inaugurat un 
curs de formare, după cum ne demonstrează 
ziarul „Mișcarea” nr.189, an 3, din 31.08.1911: 
„La mănăstirile Varatec și Agapia vor funcţiona, 
cu începere de la 1 septembrie, câte o școală de 
adulte. Mitropolia a obligat pe toate călugărițele 
și surorile să urmeze cursurile școlii de adulte 
până la vârsta de 40 de ani.” 

Dar Văratecul a fost și un focar de lumină 
a minții. Astfel, Universitatea Populară 
„Solidaritatea”, funcționând la Mănăstirea 
Neamţ, organiza cursuri de cultură spirituală atât 
în incinta Mănăstirii Neamţ, cât și la Mănăstirile 
Văratec, Agapia sau în localitatea Humulești, 
fiind ţinute de către profesori universitari, 
arhierei, oameni de cultură. Produsul acestor 
conferințe era destinat construirii unui cămin al 
acestei universităţi populare, la Mânăstirea 
Neamţ (cf.„ Dimineaţa”, 5 iulie 1929, p. 8). 


Teatru Popular în Poiana Țigăncii 


În urmă cu 50 de ani, oamenii de cultură ai 
Judeţului Neamţ au avansat propunerea de a se 
organiza, în aer liber, anual, în lunile de vară, un 
Festival al teatrului popular. 

De altfel, spuneau aceștia, o asemenea 
iniţiativă n-ar face decât să continue o frumoasă 
tradiţie. 

În anii 1907, 1908, 1909 şi 1910, câţiva 
localnici din Văratec au jucat, în Poiana Țigăncii, 

în lunile de vară, spectacolul popular numit Jianu. 
L-au interpretat pentru sezoniştii veniţi la aer, la 
Văratec, la Agapia şi Bălţăteşti. 

Ideea s-ar cuveni reluată, spuneau ei: 
„Pentru sezoniştii de azi, pentru turiştii străini, 
ce vin an de an tot mai mulți să admire 
meleagurile şi frumuseţile ţării noastre. S-ar 
ajunge, foarte curând, la un festival de răsunet, 
care s-ar înscrie alături de altele ce au loc pe 
alte meridiane”. 


Actorii străini defilează la 
Văratec 


„În minunata singurătate şi verdele decor al 
Văratecului, unde  căsuţele  măicuțelor, cu 
umbrele diafane ale celor ce locuiesc într'ânsele, 
e unicul spectacol”, cum atât de frumos scria 
aceeași Fulmen, o delegaţie de artiști din 
străinătate, însoţită de ministrul culturii, sosește 
să viziteze  Văratecul (1929), venind de la 
București. 

Trei impozante automobile nu întârziară să 
apară în zare şi, defilând domol, intrară mândre 
pe portalul casei sfinte. 

lată cum descrie autoarea această vizită: 
„Aci, în pragul arhondaricului, venerabila 
stareță Cleopatra Lazu, înconjurată de statul său 
major, maicile Stalachia, directoarea atelierelor, 
Pamfilia  Ciolac, maestra  covoarelor, Emilia, 
maestra broderiilor și Antonia Borş, maestra 
corului, aşteptau musafirii de soi”. 

Din somptuoasele mașini au coborât un 
faimos regizor de la Berlin și o mare vedetă de 
cinema: „Aceștia erau marele regizor german al 
vremii, Berger, şi starul de cinema, Werner 
Fuetterer (1907-1991), partenerul  Marcellei 
Albani, rămasă la Piatra. Încântaţi, oaspetii 
vizitară sfântul locaş, apoi atelierele, unde 
maicile numeroase lucrau harnice la splendidele 
și renumitele covoare ale Mânăstirei. 

O piesă rară pusă în lucru, de 40 metri pe 
30, destinată Salonului Regal al Gării de Nord, e 
clou-ul atelierului. La ea lucrează o echipă 
întreagă de maici, căci trebuie să fie gata într'un 
an. Dar partea culminantă a vizitei fu aceea a 
expoziţiei. Scoarţe cu mărgăritărele, frunze de 
liliac, flori de muşcate stilizate, covoare ce 
păreau păstrate în foi de izmă şi flori de busuioc 
din zestrea unei domnițe de altă dată, umplu 
pereții sălii de recepţie mănăstireşti. 

Regizorul Berger cumpără o serie de 
broderii de pânză, unde măicuţele au transpus în 
puncte albe de mătase, în fire străvezii dar 
trainice, atâtea rugăciuni către Domnul, atâtea 
heruvicuri închise în inimile lor naive. Efuziuni, 
felicitări, admiraţie şi marii artişti ai filmului 
Germaniei veniţi în ţară spre a ne cunoaşte 
originalele frumuseți, dispar pe poartă, urmaţi de 
binecuvântările maicei stariţe şi ale întregului 
său stat major.” 

Simplu, poetic, lapidar - iată jurnalul presei 
despre viaţa de zi cu zi a Văratecului, de acum un 
secol. 

Mercurial de..... Varatec 


După Primul Război Mondial, autoritățile au 
dorit să facă ordine în ceea ce privește tendinţa 
de creștere necontrolată a preţurilor practicate 
în staţiunile de odihnă din România, pentru a 
încuraja astfel turismul autohton. 

În anul 1923, un ucaz venit de la București 
stabilea care sunt stațiunile climaterice din ţara 
noastră, printre ele fiind trecută pentru prima 
dată și localitatea Văratec, ceea ce schimba 
statutul său tradițional de așezare monahală. 

Or, această clasificare aducea și o listă de 
preţuri obligatorii, de taxe și de alte corvoade, 
dăunând tradiţiilor și cutumelor încetăţenite aici, 
unde cei ce se cazau în căsuţele măicuţelor nu 
erau turiști, ci „oaspeți“ ai mânăstirii, nu plăteau 
nici un fel de taxă de staţiune, și nici nu erau 
obligaţi să suporte alte angarale. 

Prin aceste norme, statul impunea preţuri 
fixe pentru cazare, mâncare și transport. 

Ca urmare, în loc să încurajeze turismul, 
această reglementare alunga vizitatorii 
tradiționali ai Văratecului, care nu erau turiști 
dornici de petreceri sau distracţie, ca în alte 
stațiuni de odihnă, frecventând cazinouri, săli de 
dans, sau ascultând concertele unor fanfare, ci 
erau oaspeţii care, dimineaţa, se plimbau la 
pădure, iar pe seară la poştă, pe luncă şi la 
dumbrava de mesteacăn, denumită aşa de 
frumos, pădurea de argint... 

Presa semnala această anomalie, iar nouă 
nu ne rămâne decât să culegem aceste curiozităţi 
jurnalistice, cum ar fi, de pildă, Mercurialul 
impus la Văratec pentru cumpărarea unor 
produse alimentare aduse în piaţeta din faţa 
Mânăstirii, cunoscute de localnici drept „Poartă”. 

Pentru aducere aminte, să precizăm câteva 
dintre preţurile de acum un secol, la transport, 
cazare și produse alimentare. 

Să începem cu mijloacele de transport, 
cărăușia fiind o ocupaţie larg răspândită în 
această parte a Moldovei, încă din secolul XIX 
(amintim povestirile lui Ion Creangă, pline de 
umor, descriind întâmplări anecdotice). 

Existau numeroase landouri și trăsuri, puse 
la dispoziția călătorilor, a  excursioniștilor, 
preţurile nemaiputând fi negociate, ci fixe, 
variind în funcţie de distanță, număr de pasageri, 
greutatea bagajelor. De exemplu, în urmă cu o 
sută de ani, pentru un landou, transportând 6 
persoane adulte, bagaj până la 200 kg, pe ruta 
Neamţ-Mânăstirea Văratec, tariful era de 325 lei, 
la sau dinspre Piatra Neamţ 425 lei, etc. 

Pentru o trăsură, transportând trei 
persoane adulte, bagaj până la 100 kgr, pe ruta 
Paşcani - Mânăstirea Văratec, de exemplu, preţul 
era de 400 lei ș.a.m.d. 

Mai ieftină era deplasarea de la Văratec la 
băile de la Bălţătești, astfel că tariful pentru 
închirierea unei trăsuri, dus şi întors, era de 
numai 80 lei. 

Din păcate, prin 1937, o asociaţie de 
automobile de curse a obţinut în Piatra-Neamţ, 
de la direcţiunea poştelor, monopolul de a face 
curse spre și de la localităţile balneoclimaterice 
de aici. Nimeni nu mai avea voie să transporte 
călători şi localnicii, de asemenea, nu puteau să 
se urce în alte mijloace de transport, decât în 
mașini cu patalama oficială. 

Aceleași reglementări stricte fixau tariful 
pentru locuinţele monahale de la Văratec, după 
cum urmează: O cameră cu două paturi şi 
lenjeria necesară, cu acces la bucătărie, costa 30 
lei/zi. 

Toate restaurantele şi ospătăriile din această 
localitate sunt considerate de o singură 
categorie. (cf. Argus, 10 august 1923, p. 3). 

În schimb, în anul 1925, preţurile au fost 
modificate în ceea ce privește cazarea. Totuși, se 
opera o reducere de 30 % la toate prețurile 
practicate la Văratec, pentru pensionari și 
funcţionari publici. 

Mai jos sunt prezente câteva preţuri ale 
unor produse alimentare, un meniu atrăgător, 
dar cam piperat: 


(cf. Ziarul Dimineaţa, 15.07.1925) 


A fost odată ca niciodată....... când la Văratec se 
juca tenis de câmp ! 


Vă vine să credeţi sau nu, dar după Primul 
Război Mondial în curtea Primăriei din localitate 
tineretul juca tenis de câmp, pe un teren 
particular. 

Văratecul datorează această unică 
distracţie d-rei Margot Greceanu, care a avut 
curajul să aducă o notă de modernism în această 
atmosferă îmbibată de tradiţionalism. 

În anul 1925, când jurnalistul vizitator se 
documenta pentru a scrie despre Văratec, 
această curajoasă tânără se afla la Paris, în 
călătorie de nuntă, dar a intrat în istoria 
localității pentru ideea de a amenaja un primitiv 

teren de tenis la poalele munţilor (Ziarul 
„Dimineaţa”, 22 iulie 1925, p. 11). 

